[pic] | EUROPA-KOMMISSIONEN |

Bruxelles, den 17.12.2009

KOM(2009)701 endelig

2009/0186 (NLE)

Forslag til

RÅDETS AFGØRELSE

om indgåelse af aftalen mellem Den Europæiske Union og Australien om flyselskabers behandling og overførsel af passagerlisteoplysninger (PNR-oplysninger) med oprindelse i EU til de australske toldmyndigheder

BEGRUNDELSE

- Rådet (retlige og indre anliggender) bemyndigede på sit møde den 30. juni 2008 Rådets formandskab til at undertegne en aftale mellem Den Europæiske Union og Australien om flyselskabers behandling og overførsel af passagerlisteoplysninger (PNR-oplysninger) med oprindelse i EU til de australske toldmyndigheder. Parterne undertegnede aftalen den 30. juni 2008. Den har midlertidigt fundet anvendelse fra den dato.

- Australiens toldmyndigheder har i medfør af de australske retsforskrifter om grænsekontrol kompetence til at foretage en risikovurdering af internationale luftfartsselskabers PNR-oplysninger forud for passagerernes ankomst til Australien. Retsforskrifternes formål er at fremme sikkerheden ved den australske grænse og på Australiens område. De tjener især til at gennemføre regeringens valgprogram for 2001 om at øge den nationale sikkerhed.

- Aftalens hovedformål er at sikre udvekslingen af oplysninger om europæiske passagerer, også kaldet PNR-oplysninger (Passenger Name Record), med de australske toldmyndigheder, hvorefter de vurderer, om en passager kan udgøre en risiko for Australiens sikkerhed.

- Aftalen danner således retsgrundlag for udvekslingen mellem EU og Australien af oplysninger, der er relevante for retshåndhævelsen i forbindelse med bekæmpelsen af terrorisme og tilknyttet tværnational kriminalitet, herunder organiseret kriminalitet. I dette tilfælde drejer udvekslingen sig om PNR-oplysninger, hvorved der skabes retssikkerhed for flyselskaber, passagerer og databeskyttelsesmyndigheder, samtidig med at borgernes privatliv og fysiske sikkerhed beskyttes. Desuden gør en EU-aftale det muligt at anvende en ensartet fremgangsmåde i hele EU for derved at sikre respekten for den enkeltes ret til privatliv og undgå konkurrenceforvridning mellem flyselskaberne.

****

- Aftalen har til formål at forebygge og bekæmpe terrorisme, samtidig med at de grundlæggende rettigheder respekteres, og navnlig personoplysninger beskyttes. Aftalen mellem Den Europæiske Union og Australien om flyselskabers behandling og overførsel af passagerlisteoplysninger (PNR-oplysninger) med oprindelse i EU til de australske toldmyndigheder har til formål at sikre fuld respekt for de grundlæggende rettigheder, der er fastsat i artikel 6 i traktaten om Den Europæiske Union og for proportionalitetsprincippet og nødvendighedsprincippet, hvad angår retten til respekt for privatliv og familieliv og beskyttelse af personoplysninger, jf. artikel 7 og 8 i EU's charter om grundlæggende rettigheder.

- I artikel 218, stk. 6, litra a), i traktaten om Den Europæiske Unions funktionsmåde fastsættes det, at i tilfælde af aftaler, der dækker områder, hvor den almindelige lovgivningsprocedure finder anvendelse, vedtager Rådet en afgørelse om indgåelse af aftalen, efter at Europa-Parlamentet har godkendt den.

****

- Kommissionen henstiller derfor til Rådet, at det efter at have fået Europa-Parlamentets godkendelse vedtager en afgørelse om indgåelse af aftalen mellem Den Europæiske Union og Australien om flyselskabers behandling og overførsel af passagerlisteoplysninger (PNR-oplysninger) med oprindelse i EU til de australske toldmyndigheder.

2009/0186 (NLE)

Forslag til

RÅDETS AFGØRELSE

af [xx.xx.2010]

om indgåelse af aftalen mellem Den Europæiske Union og Australien om flyselskabers behandling og overførsel af passagerlisteoplysninger (PNR-oplysninger) med oprindelse i EU til de australske toldmyndigheder

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 82, stk. 1, litra d), og artikel 87, stk. 2, litra a), sammenholdt med artikel 218, stk. 6, litra a),

under henvisning til forslag fra Kommissionen,

under henvisning til Europa-Parlamentets godkendelse[1], og

ud fra følgende betragtninger:

1. Den 28. februar 2008 besluttede Rådet at bemyndige formandskabet til bistået af Kommissionen at indlede forhandlinger om en langsigtet aftale mellem Den Europæiske Union og Australien om flyselskabers behandling og overførsel af passagerlisteoplysninger (PNR-oplysninger) med oprindelse i EU til de australske toldmyndigheder.

2. I medfør af Rådets afgørelse 2008/651/FUSP/RIA af 30. juni 2008[2] blev aftalen mellem Den Europæiske Union og Australien om flyselskabers behandling og overførsel af passagerlisteoplysninger (PNR-oplysninger) med oprindelse i EU til de australske toldmyndigheder undertegnet den ….. med forbehold af indgåelse af aftalen på et senere tidspunkt.

3. I medfør af aftalens artikel 15, stk. 2, finder aftalens bestemmelser anvendelse midlertidigt fra datoen for undertegnelsen.

4. Aftalen er endnu ikke indgået. Med Lissabontraktatens ikrafttræden den 1. december 2009 er de procedurer, som EU skal følge med henblik herpå, omfattet af artikel 218 i traktaten om Den Europæiske Unions funktionsmåde.

5. Denne aftale bør indgås.

6. [I medfør af artikel 3 i protokollen om Det Forenede Kongeriges og Irlands stilling for så vidt angår området med frihed, sikkerhed og retfærdighed, som er knyttet som bilag til traktaten om Den Europæiske Union og traktaten om Den Europæiske Unions funktionsmåde, deltager Det Forenede Kongerige og Irland i vedtagelsen af denne afgørelse.]

7. I medfør af artikel 1 og 2 i protokollen om Danmarks stilling, der er knyttet som bilag til traktaten om Den Europæiske Union og traktaten om Den Europæiske Unions funktionsmåde, deltager Danmark ikke i vedtagelsen af denne afgørelse, og aftalen er derfor ikke bindende for og finder ikke anvendelse i Danmark —

VEDTAGET DENNE AFGØRELSE:

Artikel 1

Aftalen mellem Den Europæiske Union og Australien om flyselskabers behandling og overførsel af passagerlisteoplysninger (PNR-oplysninger) med oprindelse i EU til de australske toldmyndigheder[3] indgås hermed.

Teksten til den aftale, der skal indgås, er knyttet til denne afgørelse.

Artikel 2

Formanden for Rådet udpeger den person, som på Den Europæiske Unions vegne er beføjet til at foretage udvekslingen af de godkendelsesinstrumenter, der er omhandlet i aftalens artikel 15 med henblik på at udtrykke Den Europæiske Unions samtykke til at blive bundet af aftalen.

Artikel 3

Denne afgørelse træder i kraft på dagen for vedtagelsen. Den offentliggøres i Den Europæiske Unions Tidende .

Aftalens ikrafttrædelsesdato offentliggøres i Den Europæiske Unions Tidende .

Udfærdiget i Bruxelles, den

På Rådets vegne

[…] Formand

BILAG

.

[1] EUT C […] af […], s. […].

[2] EUT L 213 af 8.8.2007, s. 47.

[3] EUT L 213 af 8.8.2007, s. 49.